15. ΝΟΜΟΘΕΤ. ΔΙΑΤΑΓΜΑ υπ' αριθ. 112 της 17/18 Οκτ. 1974 (ΦΕΚ Α' 309) Περί αναγνωρίσεως των άνευ αδείας τελεσθέντων γάμων Στρατιωτικών των Ενόπλων Δυνάμεων. Άρθρ.1.-Γάμοι Στρατιωτικών των Ενόπλων Δυνάμεων, τελεσθέντες άνευ αδείας της αρμοδίας Στρατιωτικής Αρχής, μέχρι και της δημοσιεύσεως του παρόντος, αναγνωρίζονται κατόπιν αιτήσεως των ενδιαφερομένων, υποβαλλομένης εις το Αρχηγείον του οικείου Κλάδου εντός έτους από της δημοσιεύσεώς του. Άρθρ.2.-Των μέχρι και της δημοσιεύσεως του παρόντος τελεσθέντων γάμων: α.Εξαλείφεται, δια παραγραφής το αξιόποινον του αδικήματος της άνευ αδείας νυμφεύσεως των Στρατιωτικών και των τριών Κλάδων των Ενόπλων Δυνάμεων. β.Δικογραφίαι αφορώσαι εις το εν τω προηγουμένω άρθρω αδίκημα τίθενται εις το αρχείον δια πράξεως του ασκούντος την ποινικήν δίωξιν ή του αρμοδίου Επιτρόπου. γ.Καταγνωσθείσα δια δικαστικής αποφάσεως ποινή επί τη ως άνω πράξει, παραγράφεται, αίρονται δε άπασαι αι εκ ταύτης συνέπειαι. Άρθρ.3.-Η παρ. 3 του άρθρ. 38 του Ν.Δ. 4105/1960 "περί Μονίμων και Εθελοντών Οπλιτών και Ανθυπασπιστών του Στρατού Ξηράς" δεν έχει εφαρμογήν επί τελεσθέντων, μέχρι της δημοσιεύσεως το παρόντος, γάμων των μονίμων και εθελοντών οπλιτών και ανθυπασπιστών εφ' όσον δεν επηκολούθησεν οριστική απόλυσις αυτών. Άρθρ.4.-Δι' αποφάσεως του Αρχηγού Ενόπλων Δυνάμεων θέλουν καθορισθή τα δικαιολογητικά άτινα δέον όπως υποβάλουν προς αναγνώρισιν του γάμου των, οι εν τω άρθρ. 1 του παρόντος ενδιαφερόμενοι, ως και τα της διαδικασίας ελέγχου τούτων. Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως. 